Document ID: 31996R2382

RÅDETS FORORDNING (EF) Nr. 2382/96 af 9. december 1996 om ophævelse af forordning (EØF) nr. 990/93 og (EF) nr. 2471/94 om ophævelse af visse restriktioner i de økonomiske og finansielle forbindelser med Den Føderative Republik Jugoslavien (Serbien og Montenegro), de områder i Republikken Kroatien, der beskyttes af De Forenede Nationer, og de områder i Republikken Bosnien-Hercegovina, der kontrolleres af de bosniske serberes styrker
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 73 G og 228 A,
under henvisning til fælles holdning 96/709/FUSP af 9. december 1996, fastlagt af Rådet på grundlag af artikel J.2 i traktaten om Den Europæiske Union, vedrørende ophævelse af restriktionerne i de økonomiske og finansielle forbindelser med Den Føderative Republik Jugoslavien (Serbien og Montenegro), de områder i Republikken Kroatien, der beskyttes af De Forenede Nationer, og de områder i Republikken Bosnien-Hercegovina, der kontrolleres af de bosniske serberes styrker (1), i overensstemmelse med De Forenede Nationers Sikkerhedsråds resolution 1074 (1996),
under henvisning til forslag fra Kommissionen, og
ud fra følgende betragtninger:
De Forenede Nationers Sikkerhedsråd har ved resolution 1074 (1996) besluttet at bringe foranstaltningerne i henhold til resolution 757 (1992), 787 (1992), 820 (1993), 942 (1994), 943 (1994), 988 (1995), 992 (1995), 1003 (1995) og 1015 (1995) til afslutning i overensstemmelse med stk. 4 i resolution 1022 (1995);
under disse omstændigheder bør forordning (EØF) nr. 990/93 (2) og (EF) nr. 2471/94 (3) ophæves -
UDSTEDT FØLGENDE FORORDNING:
Artikel 1
Forordning (EØF) nr. 990/93 og (EF) nr. 2471/94 ophæves.
Artikel 2
Medlemsstaterne kan i overensstemmelse med deres lovgivning frigive alle aktiver og al kapital, som tidligere er blevet beslaglagt eller indefrosset i henhold til forordning (EØF) nr. 990/93 og (EØF) nr. 2471/94, dog således at sådanne aktiver, som er omfattet af en fordring, en tilbageholdelsesret, et udlæg, en arrest eller en hæftelse, eller som tilhører en person, et interessentskab, et selskab eller en lignende enhed, som er erklæret insolvent i henhold til lovgivningen eller de gældende regnskabsprincipper i den berørte medlemsstat, forbliver beslaglagt eller indefrosset, indtil de frigives i henhold til den relevante lovgivning.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 2. oktober 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. december 1996.

Labels: 18
3
5